Lars Løkke Rasmussen (V), 1997-10-23:
Når man hører den socialdemokratiske ordfører, hr. Kim Nøhr Skibsted,
efterlader det jo det indtryk, at det lovforslag, vi behandler her i dag, er en stor socialdemokratisk opfindelse.
Jeg har egentlig - i hvert fald indtil nu - haft det indtryk, at når vi skal behandle det i dag, hænger det sammen med, at Socialistisk Folkeparti ved hr. Kjeld Rahbæk Møller i foråret tog et initiativ, som på et tidspunkt formåede finansministeren til at acceptere, at der blev fremsat et lovforslag som det, vi har til diskussion i dag.
Jeg står her lidt med følelsen af, at den socialdemokratiske ordfører smykker sig lidt med lånte fjer, men det er jo ikke mit anliggende.
Det er et anliggende mellem S og SF.
For Venstre vil jeg sige, at vores udgangspunkt naturligvis er det klare, at man må påtage sig et personligt ansvar for den gældsstiftelse, man foretager.
Det er først og sidst personen selv, låntageren, der må vurdere, hvilke fremtidsudsigter han har, og hvilken mulighed han har for at afdrage på det lån, han har taget.
Når det så er sagt, bekymrer det naturligvis også os i Venstre, at der er en gruppe lønmodtagere, primært med en længerevarende uddannelse, som er kommet i klemme på grund af den i øvrigt lykkelige udvikling, vi oplevede under den daværende borgerlig-liberale regering, da Danmark gik fra at være et højrente- til et lavrentesamfund, og da Danmark gik fra at være et højinflations- til et lavinflationssamfund - da vi så at sige lagde den økonomiske grundsten til den fremgangsbølge, regeringen nu rider på.
Derfor er Venstre naturligvis indstillet på i det udvalgsarbejde, vi nu står over for, at se positivt på lovforslaget, men altså med det udgangspunkt, at vi ikke ønsker uden videre at løfte folk ud af en situation, som de dybest set også selv har et ansvar for. Jeg vil derfor gerne tilkendegive, at det ene element i lovforslaget, som går på at skabe mulighed for at give en forhåndstilkendegivelse om eftergivelse af statsgaranterede studielån allerede efter 9 år, så man kan disponere i tillid til, at man alt andet lige kan få sin gæld nedskrevet 3 år senere, kan vi i Venstre støtte fuldt ud.
Forslaget tager jo ikke sigte på at ændre de kriterier og de vilkår, hvorefter man tager stilling til, om der skal eftergives gæld eller ej.
Det er alene en procedureregel, som kan give den enkelte låntager og den enkelte låntagers familie tryghed og sikkerhed for, at man kan disponere i forventning om, at man får en sanering, og det støtter vi fuldt ud.
For så vidt angår ideen om at tilbyde refinansiering i Hypotekbankens bankvirksomhed,
er vi i Venstre lidt mere forbeholdne, for vi synes måske ikke, at tiden egentlig er kommet til at udvide Hypotekbankens bankvirksomhed.
Men alt i alt vil jeg sige, at også det element vil vi da gerne kigge på i udvalgsarbejdet.
Det, der står tilbage, når jeg nu går ned, skulle meget gerne være indtrykket af, at Venstre er meget optaget af den problemstilling, som lovforslaget søger at afhjælpe.
Vi vil gerne arbejde positivt i udvalget med det lovforslag, forhåbentlig med det sigte, at vi ved en tredje behandling her i salen på et senere tidspunkt kan støtte lovforslaget, som det må se ud til den tid.